
# śrī-caitanya-candrāmṛtam

Version 2.01

The editions used were *Stava-kalpa-druma*, (ed.) Bhakti Saranga Goswami. Vrindavan, 1959 and *Śrī-śrī-caitanya-candrāmṛta*, (ed.) Bhakti Vilasa Tirtha. Mayapur, Chaitanya Math. 3rd edition, 1992. Texts without an alternative number are not found in either one of the editions.

There are two numbering systems for this text. The material is sometimes organized into twelve themes and numbered accordingly. Those numbers are given in brackets. See GGM file 719 to see the other version with the commentary of Anandi.

Jagat

# śrī-caitanya-candrāmṛtam

śrīla-prabodhānanda-sarasvatī-pāda-viracitam

stumas taṁ caitanyākṛtim ativimaryāda-paramā-

dbhutaudāryaṁ varyaṁ vraja-pati-kumāraṁ rasayitum |

viśuddha-sva-premonmada-madhura-pīyuṣa-laharīṁ

pradātuṁ cānyebhyaḥ para-pada-navadvīpa-prakaṭam ||1|| (1)

sarvair āmnāya-cūḍāmaṇibhir api na saṁlakṣyate yat svarūpaṁ

śrīśa-brahmādy-agamyā sumadhura-padavī kāpi yasyāsti ramyā |

yenākasmāj jagac-chrī-hari-rasa-madirā-mattam etad vyadhāyi

śrīmac-caitanya-candraḥ sa kim u mama girāṁ gocaraś cetaso vā ||2|| (137)

dharme niṣṭhāṁ dadhad anupamāṁ viṣṇu-bhaktiṁ gariṣṭhāṁ

sambibhrāṇo dadhad ahaha hṛt-tiṣṭhatīvāśma-sāram |

nīco go-ghnād api jagad aho plāvayaty aśru-pūraiḥ

ko vā jānāty ahaha gahanaṁ hema-gaurāṅga-raṅgam ||3|| (127)

dharmāspṛṣṭaḥ satata-paramāviṣṭa evātyadharme

dṛṣṭiṁ prāpto na hi khalu satāṁ sṛṣṭiṣu kvāpi no san |

yad-datta-śrī-hari-rasa-sudhā-svāda-mattaḥ pranṛtyaty

uccair gāyaty atha viluṭhati staumi taṁ kañcid īśam ||4|| (2)

akasmād evāvirbhavati bhagavan-nāma-laharī

parītānāṁ pāpair api purubhir eṣāṁ tanu-bhṛtām |

aho vajra-prāyaṁ hṛd api navanītāyitam abhūn

nṝṇāṁ yasmin loke’vatarati sa gauro mama gatiḥ ||5|| (110)

na yogo na dhyānaṁ na ca japa-tapas-tyāga-niyamā

na vedā nācāraḥ kva nu bata niṣiddhādy-uparatiḥ |

akasmāc caitanye’vatarati dayāsāra-hṛdaye

pumarthānāṁ mauliṁ param iha mudā luṇṭhati janaḥ ||6|| (111)

yan nāptaṁ karma-niṣṭhair na ca samadhigataṁ yat tapo-dhyāna-yogair

vairāgyais tyāga-tattva-stutibhir api na yat tarkitaṁ cāpi kaiścit |

govinda-prema-bhājām api na ca kalitaṁ yad rahasyaṁ svayaṁ tan

nāmnaiva prādurāsīd avatarati pare yatra taṁ naumi gauram ||7|| (3)

dhig astu brahmāhaṁ vadana-pariphullān jaḍa-matīn

kriyāsaktān dhig dhig vikaḍa-tapaso dhik ca yaminaḥ |

kim etān śocāmo viṣaya-rasa-mattān nara-paśūn

na keṣāṁcil leśo’py ahaha milito gaura-madhunaḥ ||8|| (32)

badhnan prema-bhara-prakampita-karo granthīn kaṭi-ḍorakaiḥ

saṅkhyātuṁ nija-loka-maṅgala-hare-kṛṣṇeti-nāmnāṁ japan |
aśru-snāta-mukhaḥ svam eva hi jagannāthaṁ didṛkṣur gatā-

yātair gaura-tanur vilocana-mudaṁ tanvan hariḥ pātu vaḥ ||9|| (16)

pāṣāṇaḥ pariṣocito[[1]](#footnote-2)’mṛta-rasair naivāṅkuraḥ sambhavet

lāṅgūlaṁ saramāpater vivṛṇataḥ syād asya naivārjavam |

hastāv unnayatā budhāḥ katham aho dhāryaṁ vidhor maṇḍalaṁ

sarvaṁ sādhanam astu gaura-karuṇābhāve na bhāvotsavaḥ ||10|| (36)

saundarye kāma-koṭiḥ sakala-jana-samāhlādane candra-koṭir

vātsalye mātṛ-koṭis tridaśa-viṭapito’py adbhutaudārya-koṭiḥ |

gāmbhīrye’mbhodhi-koṭir madhuramaṇi sudhā-kṣīra-mādhvīka-koṭir

gauro devaḥ sa jīyān praṇaya-rasa-pade darśitāś carya-koṭiḥ ||11|| (101)

premā nāmādbhutārthaḥ śravaṇa-patha-gataḥ kasya nāmnāṁ mahimnaḥ

ko vettā kasya vṛndāvana-vipina-mahā-mādhurīṣu praveśaḥ |

ko vā jānāti rādhāṁ parama-rasa-camatkāra-mādhurya-sīmām

ekaś caitanya-candraḥ parama-karuṇayā sarvam āviścakāra ||12|| (130)

namaś caitanya-candrāya koṭi-candrānana-tviṣe |
premānandābdhi-candrāya cāru-candrāṁśu-hāsine ||13|| (8)

yasyaiva pādāmbuja-bhakti-labhyaḥ

premābhidhānaḥ paramaḥ pumarthaḥ |

tasmai jagan-maṅgala-maṅgalāya

caitanya-candrāya namo namas te ||14|| (9)

dadhan mūrdhany ūrdhvaṁ mukulita-karāmbhoja-yugalaṁ

galan-netrāmbhobhiḥ snapita-mṛdu-gaṇḍa-sthala-yugam |
dukūlenāvītaṁ nava-kamala-kiñjalka-rucinā

paraṁ jyotir gauraṁ kanaka-rucira-cauraṁ praṇamata ||15|| (81)

siṁha-skandhaṁ madhura-madhuraṁ smera-gaṇḍa-sthalāntaṁ

durvijñeyojjvala-rasa-mayāścarya-nānā-vikāram |

bibhrat kāntiṁ vikaca-kanakāmbhoja-garbhābhirāmām

ekībhūtaṁ vapur avatu vo rādhayā mādhavasya ||16|| (13)

pūrṇa-prema-rasāmṛtābdhi-laharī-lolāṅga-gaura-cchaṭā-

koṭy-ācchādita-viśvam īśvara-vidhi-vyāsādibhiḥ saṁstutam |

durlakṣyāṁ śruti-koṭibhiḥ prakaṭayan mūrtiṁ jagan-mohinīm

āścaryaṁ lavaṇoda-rodhasi paraṁ brahma svayaṁ nṛtyati ||17|| (131)

uddāma-dāmanaka-dāma gaṇābhirāmam

ārāma-rāmam avirāma-gṛhīta-nāma |

kāruṇya-dhāma kanakojjvala-gaura-dhāma

caitanya-nāma paramaṁ kalayāma dhāma ||18|| (69)

avatīrṇe gaura-candre vistīrṇe prema-sāgare |

suprakāśita-ratnaughe yo dīno dīna eva saḥ ||19|| (34)

śravaṇa-manana-saṅkīrtyādi-bhaktyā murārer

yadi parama-pumarthaṁ sādhayet ko’pi bhadram |

mama tu parama-pāra-prema-pīyūṣa-sindhoḥ

kim api rasa-rahasyaṁ dhāma gauraṁ namasyam ||20|| (58)

niṣṭhāṁ prāptā vyavahṛti-tatir laukikī vaidikī yā

yā vā lajjā prahasan-samudgāna-nāṭyotsaveṣu |

ye vābhuvann ahaha sahaja-prāṇa-dehārtha-dharmā

gauraś cauraḥ sakalam aharat ko’pi me tīvra-vīryaḥ ||21|| (60)

mahā-karma-sroto-nipatitam api sthairyam ayate

mahā-pāṣāṇebhyo’py atikaṭhinam eti drava-daśām |

naṭaty ūrdhvaṁ niḥsādhanam api mahā-yogi-manasāṁ

bhuvi śrī-caitanye’vatarati manaś citra-vibhave ||22|| (112)

strī-putrādi-kathāṁ jahur viṣayiṇaḥ śāstra-pravādaṁ budhā

yogīndrā vijahur marun-niyama-ja-kleśaṁ tapas tāpasāḥ |

jñānābhyāsa-vidhiṁ jahuś ca yatayaś caitanya-candre parām

āviṣkurvati bhakti-yoga-padavīṁ naivānya āsīd rasaḥ ||23|| (113)

bhrāntaṁ yatra munīśvarair api purā yasmin kṣamā-maṇḍale

kasyāpi praviveśa naiva dhiṣaṇā yad veda no vā śukaḥ |

yatra kvāpi kṛpāmayena ca nije’py udghāṭitaṁ śauriṇā

tasminn ujjvala-bhakti-vartmani sukhaṁ khelanti gaura-priyāḥ ||24|| (18)

īśaṁ bhajantu puruṣārtha-catuṣṭayāśā

dāsā bhavantu ca vidhāya harer upāsāḥ |

kiñcid rahasya-pada-lobhita-dhīr ahaṁ tu

caitanya-candra-caraṇaṁ śaraṇaṁ karomi ||25|| (59)

apy agaṇya-mahā-puṇyam ananya-śaraṇaṁ hareḥ |

anupāsita-caitanyam adhanyaṁ manyate matiḥ ||26|| (31)

bhrātaḥ kīrtaya nāma gokula-pater uddāma-nāmāvalīṁ

yad vā bhāvaya tasya divya-madhuraṁ rūpaṁ jagan-mohanam[[2]](#footnote-3) |
hanta prema-mahā-rasojjvala-pade nāśāpi te sambhavet

śrī-caitanya-mahāprabhor yadi kṛpā-dṛṣṭiḥ paten na tvayi ||27|| (82)

bhūto vā bhavitāpi vā bhavati vā kasyāpi yaḥ ko’pi vā

sambandho bhagavat-padāmbuja-rase nāsmin jagan-maṇḍale |

tat sarvaṁ nija-bhakti-rūpa-paramaiśvaryeṇa vikrīḍato

gaurasyaiva kṛpā-vijṛmbhitatayā jānanti nirmatsarāḥ ||28|| (28)

svādaṁ svādaṁ madhurima-bharaṁ svīya-nāmāvalīnāṁ

mādaṁ mādaṁ kim api vivaśībhūta-visrasta-gātraḥ |

vāraṁ vāraṁ vraja-pati-guṇān gāya gāyeti jalpan

gauro dṛṣṭaḥ sakṛd api na yair durghaṭā teṣu bhaktiḥ ||29|| (38)

abhūd gehe gehe tumula-hari-saṅkīrtana-ravo

babhau dehe dehe vipula-pulakāśru-vyatikaraḥ |

api snehe snehe parama-madhurotkarṣa-padavī

davīyasyāmnāyād api jagati gaure’vatarati ||30|| (114)

jāḍyaṁ karmasu kutracij japa-tapo-yogādikaṁ kutracid

govindārcana-vikriyā kvacid api jñānābhimānaḥ kvacit |

śrī-bhaktiḥ kvacid ujjvalāpi ca harer vāṅ-mātra eva sthitā

hā caitanya kuto gato’si padavī kutrāpi te nekṣyate ||31|| (138)

vinā bījaṁ kiṁ nāṅkura-jananam andho’pi na kathaṁ

prapaśyen no paṅgur giri-śikharam ārohati katham |

yadi śrī-caitanye hari-rasa-mayāścarya-vibhave’

py abhaktānāṁ bhāvī katham api para-prema-rabhasaḥ ||32|| (39)

akasmād evaitad bhuvanam abhitaḥ plāvitam abhūn

mahā-premāmbhodheḥ kim api rasa-vanyābhir akhilam |

akasmāc cādṛṣṭa-śruta-cara-vikārair alam abhūc

camatkāraḥ kṛṣṇe kanaka-rucirāṅge’vatarati ||33|| (115)

are mūḍhā gūḍhāṁ vicinuta harer bhakti-padavīṁ

davīyasyā dṛṣṭyāpy aparicita-pūrvāṁ muni-varaiḥ |

na viśrambhaś citte yadi yadi ca daurlabhyam iva tat

parityajyāśeṣaṁ vrajata śaraṇaṁ gaura-caraṇam ||34|| (80)

tāvad brahma-kathā vimukti-padavī tāvan na tiktī-bhavet

tāvac cāpi viśṛṅkhalatvam ayate no loka-veda-sthitiḥ |

tāvac chāstra-vidāṁ mithaḥ kala-kalo nānā-bahir-vartmasu

śrī-caitanya-padāmbuja-priya-jano yāvan na dṛg-gocaraḥ ||35|| (19)

sadā raṅge nīlācala-śikhara-śṛṅge vilasato

harer eva bhrājan-mukha-kamala-bhṛṅgekṣaṇa-yugam |

samuttuṅga-premonmada-rasa-taraṅgaṁ mṛga-dṛśām

anaṅgaṁ gaurāṅgaṁ smaratu gata-saṅgaṁ mama manaḥ ||36|| (70)

kvacit kṛṣṇāveśān naṭati bahu-bhaṅgīm abhinayan

kvacid rādhāviṣṭo hari hari harīty ārta-ruditaḥ |

kvacid riṅgan bālaḥ kvacid api ca gopāla-carito

jagad gauro vismāpayati bahu-bhaṅgī-madhurimā[[3]](#footnote-4) ||37|| (128)

aye na kuru sāhasaṁ tava hasanti sarvodyamaṁ

janāḥ parita unmadā hari-rasāmṛtāsvādinaḥ |

idaṁ tu nibhṛtaṁ śṛṇu praṇaya-vastu prastūyate

yad eva nigameṣu tat patir ayaṁ hi gauraḥ param ||38|| (83)

udgṛhṇanti samasta-śāstram abhito durvāra-garvāyitā

dhanyaṁ-manya-dhiyaś ca karma-tapa-ādy-uccāvaceṣu sthitāḥ |

dvitrāṇy eva japanti kecana harer nāmāni vāmāśayāḥ

pūrvaṁ samprati gauracandra udite premāpi sādhāraṇaḥ ||39|| (116)

pāpīyān api hīna-jātir api duḥśīlo’pi duṣkarmaṇāṁ

sīmāpi śvapacādhamo’pi satataṁ durvāsanāḍhyo’pi ca |

durdeśa-prabhavo’pi tatra vihitāvāso’pi duḥsaṅgato

naṣṭo’py uddhṛta eva yena kṛpayā taṁ gauram eva stumaḥ[[4]](#footnote-5) ||40|| (78)

acaitanyam idaṁ viśvaṁ yadi caitanyam īśvaram |

na viduḥ sarva-śāstra-jñā hy api bhrāmyanti te janāḥ ||41|| (37)

deve caitanya-nāmany avatarati sura-prārthya-pādābja-seve

viṣvadrīcīḥ pravistārayati sumadhura-prema-pīyūṣa-vīcīḥ |

ko bālaḥ kaś ca vṛddhaḥ ka iha jaḍa-matiḥ ko budhaḥ ko varākaḥ

sarveṣām aikarasyaṁ kim api hari-pade bhakti-bhājāṁ babhūva ||42|| (117)

dattvā yaḥ kam api prasādam atha sambhāṣya smita-śrī-mukhaṁ

dūrāt snigdha-dṛśā nirīkṣya ca mahā-premotsavaṁ yacchati |

yeṣāṁ hanta kutarka-karkaśa-dhiyāṁ[[5]](#footnote-6) tatrāpi nātyādaraḥ

sākṣāt pūrṇa-rasāvatāriṇi harau duṣṭā amī kevalam ||43|| (45)

kāśī-vāsīn api na gaṇaye kiṁ gayāṁ mārgaye’haṁ

muktiḥ śuktībhavati yadi me kaḥ parārtha-prasaṅgaḥ |

trāsābhāsaḥ sphurati na mahā-raurave’pi kva bhītiḥ

strī-putrādau yadi kṛpayate deva-devaḥ sa gauraḥ ||44|| (99)

velāyāṁ lavaṇodadher madhurima-prāg-bhāva-sāra-sphural-

līlāyāṁ nava-vallavī-rasa-nidher āveśayantī jagat |

khelāyām api śaiśave nija-rucā viśvaika-saṁmohinī

mūrtiḥ kācana kāñcana-drava-mayī cittāya me rocate ||45|| (129)

dṛṣṭvā mādyati nūtanāmbuda-cayaṁ saṁvīkṣya barhaṁ bhaved

atyantaṁ vikalo vilokya valitāṁ guñjāvalīṁ vepate |

dṛṣṭe śyāma-kiśorake’pi cakitaṁ dhatte camatkāritām

itthaṁ gaura-tanuḥ pracārita-nija-premā hariḥ pātu vaḥ ||46|| (14)

duṣkarma-koṭi-niratasya duranta-ghora-

durvāsanā-nigaḍa-śṛṅkhalitasya gāḍham |

kliśyan mateḥ kumati-koṭi-kadarthitasya

gauraṁ vinādya mama ko bhaviteha bandhuḥ ||47|| (51)

hā hanta citta-bhuvi me paramoṣarāyāṁ

sad-bhakti-kalpa-latikāṅkuritā kathaṁ syāt |

hṛdy ekam eva paramāśvasanīyam asti

caitanya-nāma kalayan na kadāpi śocyaḥ ||48|| (53)

kṛpā-sindhuḥ sandhyāruṇa-rucira-citrāmbara-daro-

jjvalaḥ pūrṇa-premāmṛta-maya-mahājyotir amalaḥ |

śacī-garbha-kṣīrāmbudhi-bhava udārādbhuta-kalaḥ

kalānāthaḥ śrīmān udayatu mama svānta-nabhasi ||49|| (15)

kva tāvad vairāgyaṁ kva ca viṣaya-vārtāsu narakeṣv

ivodvegaḥ kvāsau vinaya-bhara-mādhurya-laharī |

kva tat tejo vālaukikam atha mahā-bhakti-padavī

kva sā vā sambhāvyā yad avakalitaṁ gaura-gatiṣu ||50|| (20)

sva-pādāmbhojaika-praṇaya-laharī-sādhana-bhṛtāṁ

śiva-brahmādīnām api ca sumahā-vismaya-bhṛtām |

mahā-premāveśāt kim api naṭatām unmada iva

prabhur gauro jīyāt prakaṭa-paramāścarya-mahimā ||51|| (102)

sarve nārada-śaṅkarādaya ihāyātāḥ svayaṁ śrīr api

prāptā deva-halāyudho’pi milito jātāś ca te vṛṣṇayaḥ |

bhūyaḥ kiṁ vraja-vāsino’pi prakaṭā gopāla-gopy-ādayaḥ

pūrṇa-prema-raseśvare’vatarati śrī-gauracandre bhuvi ||52|| (118)

bhṛtyāḥ snigdhā atha sumadhura-projjvalodāra-bhājas

tat-pādābja-dvitaya-savidhe sarva evāvatīrṇāḥ |

prāpuḥ pūrvādhikatara-mahāprema-pīyūṣa-lakṣmīṁ

sva-premāṇaṁ vitarati jagaty adbhutaṁ hema-gaure ||53|| (119)

alaukikyā premonmada-rasa-vilāsa-prathanayā

na yaḥ śrī-govindānucara-saciveṣv eṣu kṛtiṣu |
mahāścaryaṁ premotsavam api haṭhād dātari na yan

matir gaure sākṣāt para iha sa mūḍho nara-paśuḥ ||54|| (40)

asaṅkhyāḥ śruty-ādau bhagavad-avatārā nigaditāḥ

prabhāvaṁ kaḥ sambhāvayatu param īśād itarataḥ |

kim anyat mat-preṣṭhe kati kati satāṁ nāpy anubhavās

tathāpi śrī-gaure hari hari na mūḍhā hari-dhiyaḥ ||55|| (41)

rakṣo-daitya-kulaṁ hataṁ kiyad idaṁ yogādi-vartma-kriyā-

mārgo vā prakaṭī-kṛtaḥ kiyad idaṁ sṛṣṭy-ādikaṁ vā kiyat |

mediny-uddharaṇādikaṁ kiyad idaṁ premojjvalāyā mahā-

bhakter vartma-karīṁ parāṁ bhagavataś caitanya-mūrtiṁ stumaḥ ||56|| (7)

sākṣān-mokṣādikārthān vividha-vikṛtibhis tucchatāṁ darśayantaṁ

premānandaṁ prasūte sakala-tanu-bhṛtāṁ yasya līlā-kaṭākṣaḥ |

nāsau vedeṣu gūḍho jagati yadi bhaved īśvaro gauracandras

tat-prāpto’nīśa-vādaḥ śiva śiva gahane viṣṇu-māye namaste ||57|| (42)

vāso me varam astu ghora-dahana-vyālāvalī-pañjare

śrī-caitanya-padāravinda-vimukhair mā kutracit saṅgamaḥ |

vaikuṇṭhādi-padaṁ svayaṁ ca militaṁ no me mano lipsate

pādāmbhoja-rasa[[6]](#footnote-7)-cchaṭā yadi manāk gaurasya no rasyate ||58|| (65)

sakṛn nayana-gocarīkṛta-tad-aśru-dhārākula-

praphulla-kamalekṣaṇa-praṇaya-kātara-śrī-mukhaḥ |

na gaura-caraṇaṁ jihāsati kadāpi lokottara-

sphuran-madhurimārṇavaṁ nava-navānurāgonmadaḥ ||59|| (21)

ācarya dharmaṁ paricarya viṣṇuṁ

vicarya tīrthāni vicārya vedān |

vinā na gaura-priya-pāda-sevāṁ

vedādi-duṣprāpa-padaṁ vidanti ||60|| (22)

jñānādi-vartma-viruciṁ vraja-nātha-bhakti-

rītiṁ na vedmi na ca sad-guravo milanti |

hā hanta hanta mama kaḥ śaraṇaṁ nigūḍha-[[7]](#footnote-8)

gauro haris tava na karṇa-pathaṁ gato’sti ||61|| (84)

mṛgyāpi sā śiva-śukoddhava-nāradādyair

āścarya-bhakti-padavī na davīyastī naḥ |

durbodha-vaibhava-pate mayi pāmare’pi

caitanya-candra yadi te karuṇā-kaṭākṣaḥ ||62|| (55)

vṛthāveśaṁ karmasv apanayata vārtām api manāk

na karṇābhyarṇe’pi kvacana nayatādhyātma-saraṇeḥ |

na mohaṁ dehādau bhajata paramāścarya-madhuraḥ

pumarthānāṁ maulir milati bhavatāṁ gaura-kṛpayā ||63|| (85)

alaṁ śāstrābhyāsair alam ahaha tīrthāṭanikayā

sadā yoṣid-vyāghryās trasata vitathaṁ thūtkuruta re[[8]](#footnote-9) |

tṛṇaṁ-manyā dhanyāḥ śrayata kila sannyāsi-kapaṭaṁ

naṭantaṁ gaurāṅgaṁ nija-rasa-madād ambudhi-taṭe ||64|| (86)

uccair āsphālayantaṁ kara-caraṇam aho hema-daṇḍa-prakāṇḍau

bāhū proddhṛtya sat-tāṇḍava-tarala-tanuṁ puṇḍarīkāyatākṣam |

viśvasyāmaṅgalaghnaṁ kim api hari-harīty unmadānanda-nādair

vande taṁ deva-cūḍāmaṇim atula-rasāviṣṭa-caitanya-candram ||65|| (10)

huṅkārair[[9]](#footnote-10) daśa-diṅ-mukhaṁ mukharayann aṭṭāṭṭa-hāsa-cchaṭā-

vīcībhiḥ sphuṭa-kunda-kairava-gaṇa-prodbhāsi kurvan nabhaḥ |

sarvāṅgaṁ pavanoccalac-cala-dala-prāya-prakampaṁ dadhan

mattaḥ prema-rasonmadāpluta-gatir gauro hariḥ śobhate ||66|| (106)

kva sā niraṅkuśa-kṛpā kva tad-vaibhavam adbhutam |

kva sā vatsalatā śaure yādṛk gaure tavātmani ||67|| (56)

ānanda-līlā-maya-vigrahāya

hemābha-divya-cchavi-sundarāya |

tasmai mahā-prema-rasa-pradāya

caitanya-candrāya namo namas te ||68|| (11)

mahā-puruṣa-mānināṁ sura-munīśvarāṇāṁ nijaṁ

padāmbujam ajānatāṁ kim api garva-nirvāsanam |

aho nayana-gocaraṁ nigama-cakra-cūḍā-cayaṁ

śacī-sutam acīkarat ka iha bhūri-bhāgyodayaḥ ||69|| (29)

āstāṁ nāma mahān mahān iti ravaḥ sarva-kṣamā-maṇḍale

loke vā prakaṭāstu nāma mahatī siddhiś camatkāriṇī |
kāmaṁ cāru-caturbhujatva-mayatām ārādhya viśveśvaraṁ

ceto me bahu-manyate nahi nahi śrī-gaura-bhaktiṁ vinā ||70|| (66)

nirdoṣaś cāru-nṛtyo vidhuta-malinatā-vakra-bhāvaḥ kadācin

niḥśeṣa-prāṇi-tāpa-traya-haraṇa-mahā-prema-pīyūṣa-varṣī |
udbhūtaḥ ko’pi bhāgyodaya-rucira-śacī-garbha-dugdhāmbu-rāśer

bhaktānāṁ hṛc-cakora-svadita-pada-rucir bhāti gaurāṅga-candraḥ ||71|| (107)

devā dundubhi-vādanaṁ vidadhire gandharva-mukhyā jaguḥ

siddhāḥ santata-puṣpa-vṛṣṭibhir imāṁ pṛthvīṁ samācchādayan |

divya-stotra-parā maharṣi-nivahāḥ prītyopatasthur nija-

premonmādini tāṇḍavaṁ racayati śrī-gauracandre bhuvi ||72|| (133)

matta-keśari-kiśora-vikramaḥ

prema-sindhu-jagad-āplavodyamaḥ |

ko’pi divya-nava-hema-kandalī-

komalo jayati gaura-candramāḥ ||73|| (100)

alaṅkāraḥ paṅkeruha-nayana-niḥsyandi-payasāṁ

pṛṣadbhiḥ san-muktā-phala-sulalitair yasya vapuṣi |

udañcad-romāñcair api ca paramā yasya suṣamā

tam ālambe gauraṁ harim aruṇa-rociṣṇu-vasanam ||74|| (71)

kandarpād api sundaraḥ surasarit-pūrād aho pāvanaḥ

śītāṁśor api śītalaḥ sumadhuro mādhvīka-sārād api |

dātā kalpa-mahīruhād api mahān snigdho jananyā api

premṇā gaura-hariḥ kadā nu hṛdi me dhyātuḥ padaṁ dhāsyati ||75|| (72)

puñjaṁ puñjaṁ madhura-madhura-prema-mādhvī-rasānāṁ

dattvā dattvā svayam uru-dayo modayan viśvam etat |

eko devaḥ kaṭi-taṭa-milan-mañju-māñjiṣṭha-vāsā

bhāsā nirbhartsita-nava-taḍit-koṭir eva priyo me ||76|| (73)

dṛṣṭaḥ spṛṣṭaḥ kīrtitaḥ saṁsmṛto vā

dūrasthair apy ānato vādṛto vā |

premṇaḥ sāraṁ dātum īśo ya ekaḥ

śrī-caitanyaṁ naumi devaṁ dayālum ||77|| (4)

siñcan siñcan nayana-payasā pāṇḍu-gaṇḍa-sthalāntaṁ

muñcan muñcan pratimuhur aho dīrgha-niḥśvāsa-jātam |

uccaiḥ krandan karuṇa-karuṇo dīrgha-hā-heti-nādo

gauraḥ ko’pi vraja-virahiṇī-bhāva-magnaś cakāsti ||78|| (108)

kiṁ tāvad bata durgameṣu viphalaṁ yogādi-mārgeṣv aho

bhaktiṁ kṛṣṇa-padāmbuje vidadhataḥ sarvārtham[[10]](#footnote-11) āluṇṭhataḥ[[11]](#footnote-12) |

āśā prema-mahotsave yadi śiva-brahmādy-alabhye’dbhute

gaure dhāmani durvigāha-mahimodāre tadā rajyatām ||79|| (87)

hasanty uccair uccair ahaha kula-vadhvo’pi parito

dravībhāvaṁ gacchanty api kuviṣaya-grāva-ghaṭitāḥ |

tiraskurvanty ajñā api sakala-śāstrajña-samitiṁ

kṣitau śrī-caitanye’dbhuta-mahima-sāre’vatarati ||80|| (120)

prāyaś caitanyam āsīd api sakala-vidāṁ neha pūrvaṁ yad eṣāṁ

kharvā sarvārtha-sāre’py akṛta nahi padaṁ kuṇṭhitā buddhi-vṛttiḥ |

gambhīrodāra-bhāvojjvala-rasa-madhura-prema-bhakti-praveśaḥ

keṣāṁ nāsīd idānīṁ jagati karuṇayā gaura-candre’vatīrṇe ||81|| (121)

abhivyakto yatra druta-kanaka-gauro harir abhūn

mahimnā tasyaiva praṇaya-rasa-magnaṁ jagad abhūt |

abhūd uccair uccais tumula-hari-saṅkīrtana-vidhiḥ

sa kālaḥ kiṁ bhūyo’py ahaha parivartate madhuraḥ ||82|| (139)

saiveyaṁ bhuvi dhanya-gauḍa-nagarī velāpi saivāmbudheḥ

so’yaṁ śrī-puruṣottamo madhupates tāny eva nāmāni ca |

no kutrāpi nirīkṣyate hari hari premotsavas tādṛśo

hā caitanya kṛpā-nidhāna tava kiṁ vikṣye punar vaibhavam ||83|| (140)

apārāvāraṁ ced amṛtamaya-pāthodhim adhikaṁ

vimathya prāptaṁ syāt kim api paramaṁ sāram atulam |

tathāpi śrī-gaurākṛti-madana-gopāla-caraṇa-

cchaṭā-spṛṣṭānāṁ tad vahati vikaṭām eva kaṭutām ||84|| (23)

tṛṇād api sunīcatā sahaja-saumya-mugdhākṛtiḥ

sudhā-madhura-bhāṣitā viṣaya-gandha-thūthūtkṛtiḥ |
hari-praṇaya-vihvalā kim api dhīr anārambhitā[[12]](#footnote-13)

bhavanti kila sad-guṇā jagati gaura-bhājām amī ||85|| (24)

kadā śaure gaure vapuṣi parama-prema-rasade

sad-eka-prāṇe niṣkapaṭa-kṛta-bhāvo’smi bhavitā |

kadā vā tasyālaukika-sad-anumānena mama hṛdy

akasmāt śrī-rādhā-pada-nakha-maṇi-jyotir udabhūt[[13]](#footnote-14) ||86|| (68)

aśrūṇāṁ kim api pravāha-nivahaiḥ kṣauṇīṁ puraḥ paṅkilī-[[14]](#footnote-15)

kurvan pāṇi-tale nidhāya badarī-pāṇḍuṁ kapola-sthalīm |

āścaryaṁ lavaṇoda-rodhasi vasan śoṇaṁ dadhāno’ṁśukaṁ

gaurībhūya hariḥ svayaṁ vitanute rādhā-padābje ratim ||87|| (135)

sāndrānandojjvala-nava-rasa-prema-pīyūṣa-sindhoḥ

koṭiṁ varṣan kim api karuṇā-snigdha-netrāñcalena |

ko’yaṁ devaḥ kanaka-kadalī-garbha-gaurāṅga-yaṣṭiś

ceto’kasmān mama nija-pade gāḍham uptaṁ[[15]](#footnote-16) cakāra ||88|| (61)

yathā yathā gaura-padāravinde

vindeta bhaktiṁ kṛta-puṇya-rāśiḥ |

tathā tathotsarpati hṛdy akasmāt

rādhā-padāmbhoja-sudhāṁśu-rāśiḥ ||89|| (88)

ko’yaṁ paṭṭa-ghaṭī-virājita-kaṭī-deśaḥ kare kaṅkaṇaṁ

hāraṁ vakṣasi kuṇḍalaṁ śravaṇayor bibhrat pade nūpurau |

ūrdhvīkṛtya nibaddha-kuntala-bhara-protphulla-mallī-sragā-

pīḍaḥ krīḍati gaura-nāgara-varo nṛtyan nijair nāmabhiḥ ||90|| (132)

saṁsāra-duḥkha-jaladhau patitasya kāma-

krodhādi-nakra-makaraiḥ kavalīkṛtasya |

durvāsanā-nigaḍitasya nirāśrayasya

caitanya-candra mama dehi padāvalambam ||91|| (54)

kāntyā nindita-koṭi-koṭi-madanaḥ śrīman-mukhendu-cchaṭā-

vicchāyīkṛta-koṭi-koṭi-śarad-unmīlat-tuṣāra-cchaviḥ |

audāryeṇa ca koṭi-koṭi-guṇitaṁ kalpa-drumaṁ hy alpayan

gauro me hṛdi koṭi-koṭi-januṣāṁ bhāgyaiḥ padaṁ dhāsyati ||92|| (74)

kṣaṇaṁ hasati roditi kṣaṇam atha kṣaṇaṁ mūrcchati

kṣaṇaṁ luṭhati dhāvati kṣaṇam atha kṣaṇaṁ nṛtyati |

kṣaṇaṁ śvasiti muñcati kṣaṇam udāra-hāhā-ravaṁ[[16]](#footnote-17)

mahā-praṇaya-līlayā[[17]](#footnote-18) viharatīha gauro hariḥ ||93|| (134)

kṣaṇaṁ kṣīṇaḥ pīnaḥ kṣaṇam ahaha sāśruḥ kṣaṇam atha

kṣaṇaṁ smeraḥ śītaḥ kṣaṇam anala-taptaḥ kṣaṇaṁ api |

kṣaṇaṁ dhāvan stabdhaḥ kṣaṇam adhika-jalpan kṣaṇam aho

kṣaṇaṁ mūko gauraḥ sphuratu mama deho bhagavataḥ ||94|| (76)

kaivalyaṁ narakāyate tri-daśa-pūr ākāśa-puṣpāyate

durdāntendriya-kāla-sarpa-paṭalī protkhāta-daṁṣṭrāyate |

viśvaṁ pūrṇa-sukhāyate vidhi-mahendrādiś ca kīṭāyate

yat-kāruṇya-kaṭākṣa-vaibhavavatāṁ taṁ gauram eva stumaḥ ||95|| (5)

pravāhair aśrūṇāṁ nava-jalada-koṭīr iva dṛśor

dadhānaṁ premārdhyā parama-pada-koṭi-prahasanam |

vamantaṁ mādhuryair amṛta-nidhi-koṭīr iva tanū-

cchaṭābhis taṁ vande harim ahaha sannyāsa-kapaṭam ||96|| (12)

sva-tejasā kṛṣṇa-padāravinde

mahā-rasāveśita-viśvam īśam |

kam apy aśeṣa-śruti-gūḍha-veśaṁ

gaurāṅgam aṅgīkuru mūḍha-cetaḥ ||97|| (57)

caitanyeti kṛpāmayeti paramodāreti nānā-vidha-

premāveśita-sarva-bhūta-hṛdayety āścarya-dhāmann iti |

gaurāṅgeti guṇārṇaveti rasarūpeti sva-nāma-priyety

aśrāntaṁ mama jalpato janir iyaṁ yāyād iti prārthaye ||98|| (67)

mādyantaḥ paripīya yasya caraṇāmbhoja-sravat-projjvala-

premānanda-mayāmṛtādbhuta-rasān sarve suparveḍitāḥ |

brahmādīṁś ca hasanti nātibahumanyante mahā-vaiṣṇavān

dhik-kurvanti ca jñāna-karma-[[18]](#footnote-19)viduṣas taṁ gauram eva stumaḥ ||99|| (6)

yo mārgo dura-śūnyo ya iha bata balat-kaṇṭako yo’tidurgo

mithyārtha-bhrāmako yaḥ sapadi rasamayānanda-niḥsyandano yaḥ |

sadyaḥ pradyotayaṁs taṁ prakaṭita-mahimā snehavad-dhṛd-guhāyāṁ

ko’py antar-dhvānta-hantā sa jayati navadvīpa-dīpyat-pradīpaḥ ||100|| (104)

dūrād eva dahan kutarka-śalabhān koṭīndu-saṁśītala-

jyotiḥ-kandala-saṁvalan[[19]](#footnote-20)-madhurimā bāhyāntara-dhvānta-hṛt |

sa-snehāśaya-vṛtti-divya-visarat-tejāḥ suvarṇa-dyutiḥ

kāruṇyād iha jājvalīti sa navadvīpa-pradīpo’dbhutaḥ ||101|| (105)

svayaṁ devo yatra druta-kanaka-gauraḥ karuṇayā

mahā-premānandojjvala-rasa-vapuḥ prādurabhavat |

navadvīpe tasmin prati-bhavana-bhakty-utsava-maye

mano me vaikuṇṭhād api ca madhure dhāmni ramate ||102|| (62)

bibhrad varṇaṁ kim api dahanottīrṇa-sauvarṇa-sāraṁ

divyākāraṁ kim api kalayan dṛpta-gopāla-mauleḥ |

āviṣkurvan kvacid avasare tat-tad-āścarya-līlāṁ

sākṣād rādhā-madhuripu-vapur bhāti gaurāṅga-candraḥ ||103|| (109)

yat tad vadantu śāstrāṇi yat tad vyākhyāntu tārkikāḥ |

jīvanaṁ mama caitanya-pādāmbhoja-sudhaiva tu ||104|| (63)

pādāghāta-ravair diśo mukharayan netrāmbhasāṁ veṇībhiḥ

kṣauṇiṁ paṅkilayann aho viśadayann aṭṭāṭṭa-hāsair nabhaḥ |

candra-jyotir udāra-sundara-kaṭi-vyālola-śoṇāmbaraḥ

ko devo lavaṇoda-kūla-kusumodyāne mudā nṛtyati ||105|| (136)

dhig astu kulam ujjvalaṁ dhig api vāgmitāṁ dhig yaśo

dhig adhyayanam ākṛtiṁ nava-vayaḥ śriyaṁ cāpi[[20]](#footnote-21) dhik |

dvijatvam api dhik para:a vimalam āśramādyaṁ ca dhik

na cet paricitaḥ kalau prakaṭa-gaura-gopī-patiḥ ||106|| (43)

dhyāyanto giri-kandareṣu bahavo brahmānubhūyāsate

yogābhyāsa-parāś ca santi bahavaḥ siddhā mahī-maṇḍale |

vidyā-śaurya-dhanādibhiś ca bahavo valganti mithyoddhatāḥ

ko vā gaura-kṛpāṁ vinādya jagati premonmado nṛtyatu[[21]](#footnote-22) ||107|| (98)

antar-dhvānta-cayaṁ samasta-jagatām unmūlayantī haṭhāt

premānanda-rasāmbudhiṁ niravadhiṁ prodvelayantī balāt |

viśvaṁ śītalayanty atīva vikalaṁ tāpa-trayeṇāniśaṁ

sāsmākaṁ[[22]](#footnote-23) hṛdaye cakāstu satataṁ caitanya-candra-cchaṭā ||108|| (17,75)

upāsatāṁ vā guru-varya-koṭīr

adhīyatāṁ vā śruti-śāstra-koṭīḥ |

caitanya-kāruṇya-kaṭākṣa-bhājāṁ

sadyaḥ paraṁ syād dhi rahasya-lābhaḥ ||109|| (25)

apārasya premojjvala-rasa-rahasyāmṛta-nidher

nidhānaṁ brahmeśārcita iha hi caitanya-caraṇaḥ |

atas taṁ dhyāyantu praṇaya-bharato yāntu śaraṇaṁ

tam eva pronmattās tam iha kila gāyantu kṛtinaḥ ||110|| (89)

śrīmad-bhāgavatasya yatra paramaṁ tātparyam uṭṭaṅkitaṁ

śrī-vaiyāsakinā duranvayatayā rāsa-prasaṅge’pi yat |

yad rādhā-rati-keli-nāgara-rasāsvādaika-sad-bhājanaṁ

tad-vastu-prathanāya gaura-vapuṣā loke’vatīrṇo hariḥ ||111|| (122)

pātrāpātra-vicāraṇaṁ na kurute na svaṁ paraṁ vīkṣate

deyādeya-vimarśako na hi na vā kāla-pratīkṣaḥ prabhuḥ |

sadyo yaḥ śravaṇekṣaṇa-praṇamana-dhyānādinā durlabhaṁ

datte bhakti-rasaṁ sa eva bhagavān gauraḥ paraṁ me gatiḥ ||112|| (77)

kecid dāsyam avāpur uddhava-mukhāḥ ślāghyaṁ pare lebhire

śrī-dāmādi-padaṁ vrajāmbuja-dṛśāṁ bhāvaṁ ca bhejuḥ pare |

anye dhanyatamā dhayanti madhuraṁ rādhā-rasāmbhonidhiṁ

śrī-caitanya-mahāprabhoḥ karuṇayā lokasya kāḥ sampadaḥ ||113|| (123)

sarvajñair muni-puṅgavaiḥ pravitate tat-tan-mate yuktibhiḥ

pūrvaṁ naikataratra ko’pi sudṛḍhaṁ viśvasta āsīj janaḥ |

sampraty apratima-prabhāva udite gaurāṅga-candre punaḥ

śruty-artho hari-bhaktir eva paramaḥ kair vā na nirdhāryate ||114|| (124)

vañcito’smi vañcito’smi vañcito’smi na saṁśayaḥ |

viśvaṁ gaura-rase magnaṁ sparśo’pi mama nābhavat ||115|| (46)

aho vaikuṇṭha-sthair api ca bhagavat-pārṣada-varaiḥ

sa-romāñcaṁ dṛṣṭā[[23]](#footnote-24) yad anucara-vakreśvara-mukhāḥ |

mahāścarya-premojjvala-rasa-sadāveśa-vivaśī-

kṛtāṅgās taṁ gauraṁ katham akṛta-puṇyaḥ praṇayatu ||116|| (44)

kair vā sarva-pumartha-maulir akṛtāyāsair ihāsādito

nāsīd gaura-padāravinda-rajasā spṛṣṭe mahī-maṇḍale |

hā hā dhig mama jīvitaṁ dhig api me vidyāṁ dhig apy āśramaṁ

yad daurbhāgya-bharād aho mama na tat-sambandha-gandho’py abhūt ||117|| (47)

viśvaṁ mahā-praṇaya-sīdhu-[[24]](#footnote-25)sudhā-rasaika-

pāthonidhau sakalam eva nimajjayantam |

gaurāṅga-candra-nakha-candra-maṇi-cchaṭāyāḥ

kañcid vicitram anubhāvam ahaṁ smarāmi ||118|| (125)

jitaṁ jitaṁ mayādyāpi gaura-smṛty-anubhāvataḥ |

tīrṇāḥ kumata-kāntārāḥ pūrṇāḥ sarva-manorathāḥ ||119|| (?)

dante nidhāya tṛṇakaṁ padayor nipatya

kṛtvā ca kāku-śatam etad ahaṁ bravīmi |

he sādhavaḥ sakalam eva vihāya dūrād

gaurāṅga-candra-caraṇe kurutānurāgam ||120|| (90)

patanti yadi siddhayaḥ kara-tale svayaṁ durlabhāḥ

svayaṁ ca yadi sevakī-bhavitum āgatāḥ syuḥ surāḥ |

kim anyad idam eva me yadi caturbhujaṁ syād vapus

tathāpi na mano manāk calati gauracandrān mama ||121|| (64)

aho na durlabhā muktir na ca bhaktiḥ sudurlabhā |

gauracandra-prasādas tu vaikuṇṭhe’pi sudurlabhaḥ ||122|| (91)

so’py āścarya-mayaḥ prabhur nayanayor yan nābhavad gocaro

yan nāsvādi hareḥ padāmbuja-rasas tad yad gataṁ tad gatam |

etāvan mama tāvad astu jagatīṁ ye’dyāpy alaṅkurvate

śrī-caitanya-pade nikhāta-manasas tair yat prasaṅgotsavaḥ ||123|| (50)

utsasarpa jagad eva pūrayan

gauracandra-karuṇā-mahārṇavaḥ |

bindu-mātram api nāpatan mahā-

durbhage mayi kim etad adbhutam ||124|| (48)

kālaḥ kalir balina indriya-vairi-vargāḥ

śrī-bhakti-mārga iha kaṇṭaka-koṭi-ruddhaḥ |

hā hā kva yāmi vikalaḥ kim ahaṁ karomi

caitanya-candra yadi nādya kṛpāṁ karoṣi ||125|| (49)

kalinda-tanayā-taṭe sphurad-amanda-vṛndāvanaṁ

vihāya lavaṇāmbudheḥ pulina-puṣpa-vāṭīṁ gataḥ |

dhṛtāruṇa-paṭaḥ parākṛta[[25]](#footnote-26)-supīta-vāsā haris

tirohita-nija-cchaviḥ prakaṭa-gaurimā me gatiḥ ||126|| (79)

āstāṁ vairāgya-koṭir bhavatu śama-dama-kṣānti-maitry-ādi-koṭis

tattvānudhyāna-koṭir bhavatu bhavatu vā vaiṣṇavī bhakti-koṭiḥ |

koṭy-aṁśo’py asya na syāt tad api guṇa-gaṇo yaḥ svataḥ-siddha āste

śrīmac-caitanya-candra-priya-caraṇa-nakha-jyotir-āmoda-bhājām ||127|| (26)

bhajantu caitanya-padāravindaṁ

bhavantu sad-bhakti-rasena pūrṇāḥ |

ānandayantu tri-jagad-vicitra-

mādhurya-saubhāgya-dayā-kṣamādyaiḥ ||128|| (92)

jñāna-vairāgya-bhakty-ādi

sādhayantu yathā tathā |

caitanya-caraṇāmbhoja-

bhakti-labhya-samaṁ kutaḥ ||129|| (94)

hā hanta hanta paramoṣara-citta-bhūmau

vyarthībhavanti mama sādhana-koṭayo’pi |

sarvātmanā tad aham adbhuta-bhakti-bījaṁ

śrī-gauracandra-caraṇaṁ śaraṇaṁ karomi ||130|| (52)

sarva-sādhana-hīno’pi paramāścarya-vaibhave |

gaurāṅge nyasta-bhāvo yaḥ sarvārtha-pūrṇa eva saḥ ||131|| (30)

brahmeśādi-mahāścarya-mahimāpi mahāprabhuḥ |

mugdha-bāloditaṁ śrutvā snigdho’vaśyaṁ bhaviṣyati ||132|| (142)

dṛṣṭaṁ na śāstraṁ guravo na pṛṣṭā

vivecitaṁ nāpi budhaiḥ sva-buddhyā |

yathā tathā jalpatu bāla-bhāvāt

tathāpi me gaurahariḥ prasīdatu ||133|| (143)

kecit sāgara-bhūdharān api parākrāmanti nṛtyanti vai

kecid deva-purandarādiṣu mahā-kṣepaṁ kṣipanto muhuḥ |

ānandodbhaṭa-jāla-vihvalatayā te’dvaita-candrādayaḥ

ke kiṁ no kṛtavanta[[26]](#footnote-27) īdṛśi punaś caitanya-nṛtyotsave ||134|| (27)

avatīrṇe gauracandre vistīrṇe prema-sāgare |
ye na majjanti majjanti te mahānartha-sāgare ||135|| (35)

prasārita-mahā-prema-pīyūṣa-rasa-sāgare |

caitanya-candre prakaṭe yo dīno dīna eva saḥ ||136|| (36)

gītā-bhāgavataṁ paṭhatv avirataṁ tīrthāni saṁsevatāṁ

śālagrāma-śilāṁ samarcayatu vā kāla-trayaṁ pratyaham |

muktibhyo mahatīṁ pumān na labhate tat-koṣa-bhūṣāṅkarīṁ

bhaktiṁ premamayīṁ śacīsuta-pada-dvandvānukampāṁ vinā ||137|| (?)

āśā yasya pada-dvandve caitanyasya mahāprabhoḥ |

tasyendro dāsavad bhāti kā kathā nṛpa-kīṭake ||138|| (96)

yasyāśā kṛṣṇa-caitanye rāja-dvāri kim arthinaḥ |

cintāmaṇi-cayaṁ prāpya ko mūḍho rajataṁ vrajet ||139|| (97)

mādyat-koṭi-mṛgendra-huṅkṛti-ravas tigmāṁśu-koṭi-cchaviḥ

koṭīndūdbhava-śītalo gati-jita-pronmatta-koṭi-dvipaḥ |

nāmnā duṣkṛta-koṭi-niṣkṛti-karo brahmādi-koḍīśvaraḥ

koṭy-advaita-śiromaṇir vijayate śrī-śrī-śacī-nandanaḥ ||140|| (103)

ati-puṇyair ati-sukṛtaiḥ kṛtārthīkṛtaḥ ko’pi pūrvaiḥ |

evaṁ kair api na kṛtaṁ yat premābdhau nimajjitaṁ viśvam ||141|| (126)

yadi nigadita-mīnādy-aṁśavad gauracandro

na tad api sa hi kaścic chakti-līlā-vikāśaḥ |

atula-sakala-śaktyāścarya-līlā-prakāśair

anadhigata-mahattvaḥ pūrṇa evāvatīrṇaḥ ||142|| (141)

saṁsāra-sindhu-taraṇe hṛdayaṁ yadi syāt

saṅkīrtanāmṛta-rase ramate manaś cet |

premāmbudhau viharaṇe yadi citta-vṛttiś

caitanya-candra-caraṇe śaraṇaṁ prayātu ||143|| (93)

acaitanyam idaṁ viśvaṁ yadi caitanyam īśvaram |

bhajet sarvato mṛtyur upāsyam amarottamaiḥ ||??|| (95)

1. pariṣiñcita iti pāṭhāntaraḥ. [↑](#footnote-ref-2)
2. maṅgalam iti pāṭhāntaraḥ. [↑](#footnote-ref-3)
3. gambhīra-mahimā iti pāṭhāntaraḥ. [↑](#footnote-ref-4)
4. evāśraye iti pāṭhāntaraḥ. [↑](#footnote-ref-5)
5. dhiyā iti pāṭhaḥ. [↑](#footnote-ref-6)
6. rajaś- iti pāṭhāntaraḥ. [↑](#footnote-ref-7)
7. vimūḍha iti pāṭhāntaraḥ. [↑](#footnote-ref-8)
8. thūtkuru divam iti pāṭhāntaraḥ. [↑](#footnote-ref-9)
9. cītkārair iti pāṭhāntaraḥ. [↑](#footnote-ref-10)
10. premārtham iti ānandi-dhṛta-pāṭhāntaraḥ. [↑](#footnote-ref-11)
11. āluṇṭhata iti pāṭhāntaraḥ samīcīnataraḥ. [↑](#footnote-ref-12)
12. anālambitaḥ iti pāṭhāntaraḥ. [↑](#footnote-ref-13)
13. udagāt iti pāṭhāntaraḥ. [↑](#footnote-ref-14)
14. paṅkilām iti pāṭhāntaraḥ. [↑](#footnote-ref-15)
15. uktam iti pāṭhāntaraḥ. [↑](#footnote-ref-16)
16. rutiṁ iti pāṭhaḥ. [↑](#footnote-ref-17)
17. sīdhunā iti pāṭhaḥ. [↑](#footnote-ref-18)
18. brahma-yoga- iti pāṭhāntaraḥ. [↑](#footnote-ref-19)
19. sadma-san- iti pāṭhāntaraḥ. [↑](#footnote-ref-20)
20. cāstu iti pāṭhaḥ. [↑](#footnote-ref-21)
21. nṛtyatīti pāṭhaś ca | [↑](#footnote-ref-22)
22. yuṣmākam iti pāṭhāntaraḥ. [↑](#footnote-ref-23)
23. dṛṣṭveti pāṭho na y [↑](#footnote-ref-24)
24. sādhu- iti pāṭhaḥ. [↑](#footnote-ref-25)
25. parihṛta iti pāṭhāntaraḥ. [↑](#footnote-ref-26)
26. noddhatavanta iti pāṭhāntaraḥ. [↑](#footnote-ref-27)